鳴鵲行
作者：唐庚
朝代：宋

paragraphs: 簷前羣鵲鳴相呼，法當有客或遠書。
吾今何處得書尺，而况賓客乘軒車。
平生眼中抹泥塗，汎愛了不分賢愚。
卒爲所賣罪滿軀，放逐南越烹蟾蜍。
百口寄食西南隅，三年莫知安穩無。
家書已自不可必，更望故人雙鯉魚。
故人頃來絕能疏，况復萬嶺千江湖。
雞肋曾是安拳餘，至今畏客如於菟。
豈惟避謗謝還往，此日誰肯窺吾廬。
杜門却掃也不惡，何但忘客兼忘吾。
喧喧鳴鵲汝過矣，曷不往噪權門朱。